Mange har i området hørt et stort brag. Politiet efterlyser vidner.

Der har tidligt onsdag morgen været en eksplosion i et pizzeria - 'Pizza 73' - på Jyllingevej i Vanløse ved Købehavn. Det oplyser Københavns Politi til TV 2.

- Der har været en eksplosion, som har givet et højt brag. Det har været temmelig kraftigt, siger vagtchef Kristian Rodin.

Politiet modtog anmeldelsen klokken 05.40.

Ifølge TV 2s reporter på stedet, Brian Lindhoff, er en rude på 1. sal i bygningen på den modsatte side af Jyllingevej gået i stykker, ligesom der sidder fragmenter i facaden på flere af bygningerne, der ligger cirka 35 meter fra pizzeriaet.

- Der er fragmenter flere steder på den modsatte side af gaden - både på murene og vinduerne. Og flere plader på en ny bygning er blæst af, oplyser Brian Lindhoff.

Desuden ligger dele af pizzeriaets stålmarkise på den modsatte side af vejen.

Stålmarkisen fra pizzeriaet ligger på den modsatte side af Jylllingevej. Foto: Brian Lindhoff / TV 2

En rude er blevet knust på den modsatte side af vejen - Jyllingevej 68. Foto: Brind Lindhoff / TV 2

Bomberyddere og -hunde arbejder lige nu på stedet og at stedet vil være afspærret indtil middag.

Ifølge politiet er der ingen tilskadekomne.

Brag kunne høres i Valby

Flere borgere i området har hørt et stort brag, skriver flere på Facebook.

- Kæmpe brag klokken 05.30 ved Vanløse og flere sirener, skriver en person blandt andet.

Meldingen i en Facebook-gruppe for borgere i Valby er den samme, skriver TV 2 Lorry.

- Hvem eller hvad sprang i luften? Nogen, der hørte det brag lige nu, skriver en.

Revner i ruderne hos Rema 1000 på den modsatte side af vejen. Foto: Brian Lindhoff / TV 2

I en lignende gruppe for borgere i Vanløse reagerer flere også på braget.

- Jeg har lige hørt et ordentligt brag udenfor. Er der nogen, der ved, hvad det var? Lød som en eksplosion, skriver et medlem.

Politiet efterlyser på Twitter vidner, der "kan have set noget mistænkeligt omkring klokken 05.40".

Pizzeriaet leverer også pizza om natten og lukkede klokken 04.00.